
Selgitustaotlus


Märgukirjale ja selgitustaotlusele vastamise ning kollektiivse pöördumise esitamise seaduse § 3 kohaselt annab riigi- ja kohaliku omavalitsuse üksuse asutus selgitusi tema poolt väljatöötatud õigusaktide, nende eelnõude ja asutuse tegevuse aluseks olevate õigusaktide ning asutuse pädevuse ja õigusloome tegevuse kohta. Majandus-ja Kommunikatsiooniministeeriumi määruse § 11  kohaselt ministeeriumi valitsemisalas on riigi majandus-, ettevõtlus-, tööhõive- ja tööturupoliitika kavandamine ja elluviimine; ettevõtjate teadus- ja arendustegevuse ning innovatsiooni toetamine ja korraldamine, ettevõtjatele teenuste arendamine; reaalajamajanduse, tööstuse, kosmose ja turismi valdkonna arendamine; ekspordi arendamine ja investeeringute kaasamise toetamine, sealhulgas välisinvesteeringute usaldusväärsuse tagamine; metroloogia, standardiseerimise, sertifitseerimise, akrediteerimise, tegevuslubade, registrite, tarbijakaitse, toote- ja tööstusohutuse, kaubanduse ja kaubanduse kaitsemeetmete korraldamine, riigi tegevusvaru haldamine, ohutusjuurdluse korraldamine, meediateenuste riiklik järelevalve; töösuhete ja töökeskkonna korraldamine ning võrdse kohtlemise ja soolise võrdõiguslikkuse, sealhulgas ligipääsetavuse edendamine ja koordineerimine; maakasutuspoliitika kavandamine ja elluviimine, ruumilise planeerimise korraldamine, maa- ja ruumivaldkonna ülesannete täitmine ning vastavate õigusaktide eelnõude koostamine .Seega arvestades eelpool tooduga Jõelähtme vallavalitsus (edaspidi vallavalitsus) pöördub alljärgnevate küsimustega Majandus-ja Kommunikatsiooniministeeriumi poole.

Kohalik omavalitsus tegeleb kaubandustegevuse korraldamist reguleerivate õigusaktide väljatöötamise ja ajakohastamisega ning soovib tagada, et valla territooriumil toimuv kaubandustegevus vastaks kehtivatele õigusaktidele.

Alkoholiseaduse § 40 lõike 3 kohaselt on alkohoolse joogi jaemüük müügisaalita müügikohas keelatud. Soovime täpsustada nimetatud sätte tähendust ja kohaldamisala eelkõige tänavatoidu müügikohtade puhul.

Palume vastata järgmistele küsimustele:


1. Alkoholi müük toidubussist või tänavatoiduhaagisest

Kas Alkoholiseaduse § 40 lõike 3 kohaselt on keelatud alkohoolsete jookide jaemüük toidubussist või tänavatoiduhaagisest, kus valmistatakse ja müüakse tänavatoitu ning pakutakse selle kõrvale ka lahjasid alkohoolseid jooke, näiteks õlut ja siidrit?

Kas õiguslik hinnang sõltub sellest, kas alkohoolset jooki müüakse kinnises pakendis kaasavõtmiseks või serveeritakse see kliendile koos toiduga kohapeal tarbimiseks?

2. Müügisaali mõiste ja nõuded

Millistele tingimustele peab müügikoht vastama, et seda saaks Alkoholiseaduse tähenduses käsitada müügisaaliga müügikohana?

Kas toidubussi või haagise siseruum, kuhu klient siseneda ei saa ning kus toimub üksnes toidu valmistamine ja müük läbi teenindusluugi, saab olla müügisaal Alkoholiseaduse tähenduses?

Kas müügisaali olemasolu hindamisel on oluline müügikoha suurus, ruumi eraldatus ümbritsevast keskkonnast, kliendi võimalus ruumi siseneda või muud tunnused?

3. Toitlustamisteenuse osutamine väljaspool ettevõtja tegevuskohta

Alkoholiseaduse § 40 lõike 1 punkti 2¹ kohaselt on alkohoolse joogi jaemüük lubatud väljaspool ettevõtja tegevuskohta, kui toitlustamise tegevusalal tegutsev ettevõtja müüb alkohoolset jooki toitlustamise käigus.

Palume selgitada, millistel tingimustel saab nimetatud erandit kohaldada toidubussi või tänavatoiduhaagise tegevusele.

Kas tänavatoidu müümist koos õlle või siidri pakkumisega saab käsitada toitlustamisena selle sätte tähenduses või tuleb eristada tavapärast tänavakaubandust toitlustamisteenusest, mida osutatakse väljaspool ettevõtja tegevuskohta?

4. Avalikel üritustel ja laatadel kauplemine

Kas toidubussist või tänavatoiduhaagisest alkohoolsete jookide müümine võib olla lubatud juhul, kui kauplemine toimub avalikul üritusel, laadal või muul samalaadsel üritusel?

Kui jah, siis millistel õiguslikel tingimustel on selline müük lubatud ning kas erand sõltub sellest, kas alkoholi müüakse kohapeal tarbimiseks või kinnises pakendis kaasavõtmiseks?

5. Kohaliku omavalitsuse pädevus ja järelevalve

Millised võimalused on kohaliku omavalitsuse üksusel kontrollida ja piirata alkohoolsete jookide müüki tänavakaubanduses, sealhulgas toidubussides ja tänavatoiduhaagistes, kui müügikoht ei vasta Alkoholiseaduse § 40 lõike 3 nõuetele?

Kas kohalik omavalitsus saab oma kaubanduse korraldamise nõuete ja korra kehtestamisel täpsustada selliste müügikohtade tegevustingimusi või tuleneb vastav regulatsioon ammendavalt Alkoholiseadusest?

Palume võimalusel viidata asjakohastele õigusnormidele ning anda selgitus, mida kohalik omavalitsus saab nende nõuete täitmise tagamiseks oma pädevuse piires teha.


Lugupidamisega

(allkirjastatud digitaalselt)
Andrus Umboja
vallavanem

